AZ EURÓPAI KÖZPONTI BANK RENDELETE 4/2007/EK
(2006. december 14.)
a monetáris pénzügyi intézményi szektor összevont mérlegéről szóló 2423/2001/EK (EKB/2001/13) rendelet módosításáról
(EKB/2006/20)
AZ EURÓPAI KÖZPONTI BANK KORMÁNYZÓTANÁCSA,
tekintettel az Európai Központi Bank által végzett statisztikai adatgyűjtésről szóló, 1998. november 23-i 2533/98/EK tanácsi rendeletre (1) és különösen annak 5. cikke (1) bekezdésére és 6. cikke (4) bekezdésére,
mivel:
(1)
A monetáris pénzügyi intézményi szektor összevont mérlegéről szóló, 2001. november 22-i 2423/2001/EK (EKB/2001/13) európai központi banki rendelet (2) előírja a monetáris pénzügyi intézmények számára az országonként és valutanemenként lebontott negyedéves statisztikai adatok jelentését. Ezért a 2423/2001/EK (EKB/2001/13) rendeletet úgy kell módosítani, hogy az adatszolgáltatási kötelezettségek az EU-hoz 2007. január 1-jén csatlakozó Bulgáriára és Romániára is kiterjedjenek.
(2)
A 2423/2001/EK (EKB/2001/13) rendelet értelmében kötelező az eurót bevezető tagállamok területén rezidens ügyfelekkel szemben fennálló pozíciókra vonatkozó negyedéves adatok jelentése. Ezért a 2423/2001/EK (EKB/2001/13) rendeletet módosítani kell annak figyelembevételére, hogy Szlovénia bevezeti az eurót,
ELFOGADTA EZT A RENDELETET:
1. cikk
A 2423/2001/EK (EKB/2001/13) rendelet a következőképpen módosul:
1.
A 4. cikk (2) bekezdésében a „»#« szimbólummal” szavak helyébe a „»#« vagy »*« szimbólummal” szavak kerülnek.
2.
Az I. és V. melléklet e rendelet mellékletével összhangban módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Kelt Frankfurt am Mainban, 2006. december 14-én.